Idémanden bag den nye støtteforening er Ole Søndergaard, der er ejer af Bones i Hjørring, og han lægger ikke skjul på, at det ærgrer ham, at det er private, der skal redde caféen for sociale udsatte. - Jeg synes, det er en kommunal pligt at tage sig af de svage i samfundet, men jeg ved også godt, at kommunen ikke har oceaner af midler, så derfor synes jeg, at hvis man har ressourcer og kræfter til at tale de svages sag, så har man en forpligtelse til at gøre det. - Og så vil jeg gerne bruge mit navn til at gøre en forskel og sige come on, vi er nødt til at rykke sammen og finde de trods alt få penge, der skal til, siger Ole Søndergaard. Håbet er, at der kommer 300.000 kroner i private donationer til støtteforeningen, penge som går direkte videre til caféen. Hjørring Kommune valgte sidste efterår at trække støtten til Den Blå Sociale Café på grund af besparelser. I år er den kommunale støtte halveret til omkring en kvart million kroner, og næste år falder støtten helt væk. Cafeen er for socialt udsatte, og alle er velkomne til mad og socialt samvær. For mange brugere er stedet deres eneste faste holdepunkt. Siden den politiske beslutning om at fjerne den økonomiske støtte har brugerne af stedet været fortvivlede ved udsigten til, at caféen lukker til sommer. Nu er der optimisme at spore hos lederen af stedet. Hun håber og tror på det nye initiativ. - Det er spændende, og hvis det lykkedes, så betyder det, at vi forhåbentlig kan fortsætte som i dag, siger Susanne Houmøller fra Den Blå Sociale Café. Spareplan ramte Det var en stram kommunal økonomi, der tilbage i efteråret fik politikerne til med hård hånd at svinge sparekniven over Den Blå Sociale Cafe, der indtil nu har været et økonomisk samarbejde mellem Hjørring Kommune og Blå Kors og drevet af blandt andre en lang række frivillige. I dag erkender borgmesteren, at sparekniven måske ramte for hårdt, og han er klar til igen at se på en eventuel støtte til stedet. - Vi var et stort flertal, der stod bag beslutningen i efteråret, men jeg må sige, at vi har fået nogle nye og flere oplysninger om stedet og ikke mindst de frivilliges arbejde, der gør, at vi er klar til igen seriøst at se på, om der skal kommunalt tilskud til, siger Søren Smalbro. Borgmesteren støtter selv Han hilser den nye støtteforening til fordel for caféen velkommen og har i øvrigt tænkt sig privat selv at bidrage. - Det er nok den vej, vi skal hen ad, før det kan lykkedes. Altså et samarbejde mellem private, kommunen og Blå Kors, siger borgmesteren. Med i forhandlinger til efteråret En fornyet kommunal støtte kan først komme på tale, når kommunens budget skal behandles til efteråret – og bliver tomlen vendt ned ad, så ryger støtten fra Blå Kors og den private støtteforening. - Det her kan kun lykkedes, hvis kommunen er med. Vi kan godt holde en støtteforening kørende, men ikke med så stort et beløb, som det er nødvendigt for at drive caféen, siger Ole Søndergaard og tilføjer, at Blå Kors også er med under forudsætning af, at Hjørring Kommune bidrager økonomisk. Den Blå Sociale Cafe har eksisteret i knap 30 år og har indtil nu modtaget økonomisk støtte fra Hjørring Kommune samt Blå Kors.
Den Blå Sociale Café i Hjørring ser ud til at blive reddet i 11. time. En ny lokal støtteforening er nu gået i gang med at samle penge ind til den lukningstruede cafe.